जो कुछ हुआ उसके लिए उसके पिता को भी कम दोषी नहीं माना जा सकता. उनके लालन पालन के तरीके और एक जागरुक नागरिक बनाने की जिम्मेदारी के प्रति लापरवाही पर सवाल खड़े किए जा सकते हैं. बड़े-छोटे का लिहाज करना अगर उसे सिखाया गया होता तो वह पिता से न बहस करता न हाथ उठाता. अत्यधिक दुलार और लाड़-प्यार के कारण बच्चा उदंड होता गया और बड़ों ने उसे नियंत्रित करने की कोशिश नहीं की. ऐसी उदंडता एक दिन में नहीं आ सकती. लंबे समय से इसके विकास की प्रक्रिया चल रही होगी जिसपर गौर नहीं किया गया. उसके मनोविज्ञान को समझने का कोई प्रयास नहीं किया गया. बच्चा कोई महानगर का नहीं था कि अभिभावक को अति व्यस्तता के कारण उसपर ध्यान देने का समय नहीं मिलता हो. से जरूरी नहीं समझा गया. किशोरावस्था व्यक्तित्व के विकास के संदर्भ में सबसे संवेदनशील और महत्वपूर्ण अवस्था होती है. इस उम्र में माता-पिता को काफी समझदारी और सतर्कता की दरकार होती है. बाल मनोविज्ञान की थोड़ी सी जानकारी हर माता पिता को होनी चाहिए. लेकिन भारतीय समाज इसके प्रति उदासीन है. हम पाश्चात्य संस्कृति की नकल तो कर रहे हैं लेकिन उसके सकारात्मक गुणों को आत्मसात नहीं कर रहे हैं. आधुनिकता विचारों में होनी चाहिए. मोबाइल और इंटरनेट का इस्तेमाल कर लेने से, थोड़ी बहुत अंग्रेजी बोल लेने से, सूट-पैंट और टाई लगा लेने से कोई आधुनिक नहीं हो जाता. सवाल है कि जब नाबालिग बच्चों को मोबाइल कंपनियां सीम नहीं देतीं तो उन्हें मोबाइल खरीदकर देना कितना तर्कसंगत था. उन्होंने मोबाइल दिया. अपने आइडी पर सीम दिया. उसे मोबाइल से चिपके रहने पर कभी फटकार नहीं लगाई. यह स्मार्ट फोन का जमाना है. बच्चा मोबाइल पर ब्लू फिल्म देख रहा है या ज्ञान-विज्ञान की जानकारी ले रहा है इसे देखने की फुर्सत नहीं. बस यही काफी है कि उसकी उम्र के दूसरे बच्चों से ज्यादा चीजें उसके पास हैं. वह किसी के कम नहीं है. सिर्फ समाज में झूठी शान और रुत्बे के दिखावे के लिए माता-पिता बच्चों को ऐसी चीजें दे देते हैं जो उन्हें गलत दिशा की ओर ले जाती है. चाहे वह मोबाइल हो, बाइक हो या लैपटाप हो. उसके सही इस्तेमाल की चिंता नहीं करते.